b"\n_START_ARTICLE_\nFirals de Bellv\xc3\xads\n_START_PARAGRAPH_\nEls Firals de Bellv\xc3\xads \xc3\xa9s una festivitat que es celebra durant el mes de juliol a Bellv\xc3\xads. Es tracta de la recreaci\xc3\xb3 hist\xc3\xb2rica teatralitzada d'un episodi del 1637, quan van entrar a Catalunya les tropes de Felip IV. Els aldarulls que aquests provocaren, van donar lloc tres anys despr\xc3\xa9s, a la Guerra dels Segadors.\n_START_SECTION_\nLa llegenda de Cal Bufal\xc3\xa0\n_START_PARAGRAPH_\nLa festa dels firals es centra en la llegenda de Cal Bufal\xc3\xa0, una llegenda recuperada de l'any 1637. Segons aquesta, la fam\xc3\xadlia Bufal\xc3\xa0 tenia una prerrogativa reial que els permetia donar asil a totes aquelles persones que fugien de la just\xc3\xadcia, donant-los-hi un judici just, si aquests podien arribar a tocar l'anella de la seva picaporta. En aquesta festa concretament, el senyor de Bufal\xc3\xa0 utilitza aquest dret per protegir el Joan i la Maria del capit\xc3\xa0 Rodrigo, que persegueix injustament en Joan. La hist\xc3\xb2ria s'acaba en un judici p\xc3\xbablic, on els senyor de Bufal\xc3\xa0, intenta demostrar la innoc\xc3\xa8ncia d'en Joan recolzat pel poble de Bellv\xc3\xads i d'aquesta manera poder fer fora al Capit\xc3\xa0 i als seus soldats. Tota l'escenificaci\xc3\xb3 es fa gr\xc3\xa0cies a la participaci\xc3\xb3 dels centenars de ve\xc3\xafns que s'impliquen.\n_START_SECTION_\nActivitats\n_START_PARAGRAPH_\nLes activitats que podem veure s\xc3\xb3n un espectacle de teatre interactiu amb la representaci\xc3\xb3 de la llegenda de Cal Bufal\xc3\xa0; un espectacle de jocs malabars, una escenificaci\xc3\xb3 d'aquests jocs amb foc i jocs de malabars infantils; l'entrada de Felip IV comanadades pel capit\xc3\xa0 Rodrigo; parades de venda de productes artesans i de productes relacionats amb la festa; diverses demostracions de danses populars ballades per adults i per infants i balls amb bestiari, balls de gegants i el ball dels braus de foc. Tamb\xc3\xa9 es pot assistir a la representaci\xc3\xb3 del bateig d'un hereu de Cal Bufal\xc3\xa0 amb repic de campanes i a la representaci\xc3\xb3 de la llegenda amb titelles per als m\xc3\xa9s petits."